קהילת יהודי סלישץ'

קהילת יהודי הכפר [קליין סלישץ'] (ביידיש: סעלישטץ, סעליץ', סעלישטש) התקיימה ביישוב Siedliszcze Male במחוז ווהלין שבשטח אוקראינה כיום. סלישץ' הייתה מושבה חקלאית יהודית דרומית מזרחית לקוסטופול. ב-1921 התגוררו בסלישטץ' 996 תושבים, מהם 663 יהודים. הקהילה התקיימה עד להשמדתה בשואה בשנים 1942–1945. קליין סלישץ' אינה העיירה האוקראינית וינוהרדיב שכונתה ביידיש סעליש, ואינה העיירה שיידלישצ'ה בפולין (בפולנית: Siedliszcze; ביידיש: שעדלישטשע).

== תולדות הקהילה ==
סלישץ' נוסדה בשנת 1851 על קרקע שנרכשה מבעל האחוזה פרושינסקי. נקנו אז 670 דיסיאטינות (6,800 דונם בערך) באמצעות מתווך יהודי בשם מיכאל ליטבק, שרשם את האדמה על שמו. דבר זה הביא להתדיינויות ממושכות בבתי משפט עד שהוסדר העניין והחלקות נרשמו על שם המתיישבים<ref name=":0"></ref>.

בשנת 1897 ישבו בסלישץ' 598 יהודים ו30 לא יהודים. ברשות החקלאים היהודים היו אז 535 דיסיאטינות (5,500 דונם בערך). כבר אז הייתה החקלאות עיסוק משני, ורבים התפרנסו ממלאכות כגון נגרות ובנאות בערים ובעיירות הסמוכות. בראשית המאה ה-20 התפרנסו מחקלאות רק 200 נפשות. על פי מיפקד שנערך בשנת 1921 התגוררו בסלישץ' 996 תושבים, מהם 663 יהודים. באמצע שנות השלושים התגוררו במקום בערך 120 משפחות יהודיות<ref name=":0" />.

הקרקע הדלה והקשיים שנתקלו בהם המתיישבים בפיתוח המשק גרמו לכך שכמעט מחצית מן האדמות שנרכשו בזמנו נמכרו. גודל המשקים היה בין 20 ל 115 דונם. בעזרת חברת "אורט" נעשה ניסיון לפתח את ענף החלב בצורה קואופרטיבית, אך הדבר הצליח רק בחלקו (למשל, נעשה ניסיון לייצר גבינות קשות, אך הוא נכשל). לרוב היהודים היו מקורות פרנסה אחרים. בידיהם היו 12 חנויות ו 3 איטליזים. אחרים עסקו במלאכות והיו ביניהם 10 חייטים, 8 צבעים 4 נגרים, 4 בנאים, 2 נפחים ו 2 סנדלרים<ref name=":0" />.

בין שתי המלחמות נכללה סלישץ' בנפת קוסטופול ויהודיה השתייכו לקהילת קוסטופול. בשנת 1928 נבחרו מטעמה 5 יהודים שייצגו אותה במועצת הקהילייה. נציג אחד מטעמה ייצג את יהודיה בהנהגת הקהילה בקוסטופול. במקום היו בנק קואופרטיבי מיסודו של "אורט", שסייע בידי החקלאים, וכן בית ספר יסודי פולני ממלכתי. מלבד זאת היו בעיירה שני בתי מדרש<ref name=":0" />.

== אישים מרכזיים בתולדות הקהילה ==
יעקב לידרמן היה ראש הקהילה - "סולטס" מ-1922 עד סוף השלטון הפולני 1939<ref></ref>

== גורל יהודי הקהילה בשואה ==
סלישץ' נכבשה בידי בצבא הגרמני בראשית יולי 1941. על יהודי המקום הוטלו גזירות, משק החי והציוד החקלאי הוחרמו. בי"ג באלול תש"ב (26 באוגוסט 1942) נרצחו כ-500 יהודים, ובהם תושביה היהודים של סלישץ', בקרבת קוסטופול<ref></ref>. כ-20 איש ניצלו לאחר שברחו ליערות. סלישץ' שוחררה בידי הצבא האדום בסוף ינואר 1944<ref name=":0" />.

== הנצחת הקהילה ==
חברי הקהילה ששרדו את השואה הקימו לזכר הנספים מצבת זיכרון בבית העלמין בחולון<ref></ref>.
== קריאה נוספת ==
* “Male Siedliszcze,” [in:] The Encyclopedia of Jewish Life Before and During the Holocaust, eds. S. Spector, G. Wigoder, vol. 2: K–Sered, New York 2001, p. 789.
* A.I. Kruglov, “Maloye Selishcha,” [in:] Holokost na teritoryi SSSR: entsiklopedya, ed. I.A. Altman, Moskva 2009, p. 563.
== קישורים חיצוניים ==
* [https://wolyn.org.il/סלישץ-זוטא/ סלישץ' זוטא באתר האיגוד העולמי של יוצאי ווהלין בישראל]
* [http://www.holocaust-s.org/אנדרטת-מצבה/קליין-סעלישטץ/ אנדרטת המצבה לזכר קהילת קליין סעלישטץ]
* [https://www.facebook.com/notes/1768923079922864/ העיירה קליין סלישץ' שאיננה עוד] (מאת משה גליקמן, פייסבוק)
* [https://www.moreshetyahadutpolin.org/he/node/1377 מידע על יהודי היישוב]

== הערות שוליים ==

סלישץ'
סלישץ'